C 421/15

Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 421/09)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

JEDINSTVENI DOKUMENT

„Bulagna de l’Ile de Beauté”

EU br.: PGI-FR-02429 – 17. kolovoza 2018..

ZOI ( ) ZOZP (X)

1. Naziv

„Bulagna de l’Ile de Beauté”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2. Mesni proizvodi (kuhani, soljeni, dimljeni itd.)

3.2. Opis proizvoda na koji se odnosi naziv iz točke 1.

„Bulagna de l’Ile de Beauté” suhomesnati je proizvod u obliku trokuta, trapeza ili kapljice vode, čija je kriška gotovo pravokutnog oblika te je na njoj vidljivo više slojeva mišićnog tkiva koje je prošarano masnim tkivom. Sva koža ostaje.

Zbog dimljenja je obično jantarne boje koja nije nužno ujednačena na cijelom proizvodu. Može se pojaviti prirodna plijesan bjelkaste ili zelene do pepeljasto sive boje.

Boja unutrašnjosti varira od tamnocrvene (nemasni slojevi) do bijele (masni slojevi).

Isprva se osjeti intenzivan miris dima i papra, a potom miris sušenog i zrelog mesa.

Tekstura u ustima je istodobno čvrsta i mekana s obzirom na izmjenu masnih i nemasnih slojeva. Omjer soli, sušenog mesa i masnog tkiva je savršen, a nadopunjuju ga vrlo izražena nota papra i postojani okus dima koji ostaje u ustima, ali ne prikriva cjelokupni okus.

Fizikalno-kemijska svojstva

— ukupni topivi šećeri ≤ 1 %,

— vlažnost proizvoda kojem su odstranjene masti (HPD) ≤ 76 %,

— ukupne masti: od 30 do 60 %.

Dimenzije mogu iznositi: od 15 do 25 cm širine i od 15 do 35 cm dužine. Masa iznosi između 500 g i 2 kg.

Proizvod „Bulagna de l’Ile de Beauté” prodaje se cijeli, u komadima ili narezan na kriške.

Prodaje se nepakiran ili pakiran u foliji, u vakuumu ili u kontroliranoj atmosferi.

Komadi (od 100 do 350 g) i kriške prodaju se pakirani u foliji, u vakuumu ili u kontroliranoj atmosferi.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Sirovine za proizvodnju proizvoda „Bulagna de l’Ile de Beauté” dobivaju se od svinja za proizvodnju mesa u skladu sa sljedećim kriterijima:

— svinje za proizvodnju mesa su bez alela RN minus te ih je manje od 3 % osjetljivo na halotan,

— obrok za vrijeme tovljenja svinja za proizvodnju mesa sadržava manje od 1,9 % linolne kiseline,

— od istovara svinja za proizvodnju mesa u klaonici do njihova klanja moraju proći najmanje dva sata,

— masa toplog trupa svinje za proizvodnju mesa iznosi ≥ 75 kg,

— krajnja pH-vrijednost (mjerena na poluopnastom mišiću buta) iznosi od 5,50 do 6,20,

— meso ne sadržava nijedan od sljedećih nedostataka: tragovi krvi, apscesi, prljavština od izmeta ili sredstva za podmazivanje tekuće vrpce, nedostatak boje ili konzistencije,

— masno tkivo je bijelo i čvrsto,

— meso je ružičaste do crvene boje.

Odrezani komad koji se upotrebljava za proizvodnju proizvoda „Bulagna de l’Ile de Beauté” jest vrat svinje čija je koža u potpunosti očuvana. Reže se i obrezuje tako da ima oblik trokuta, trapeza ili kapljice vode.

Težina obrezanih komada iznosi od 750 g do 3 kg.

Komadi se zaprimaju svježi ili zamrznuti.

3.4. Posebni proizvodni postupci koji se moraju provesti na određenom zemljopisnom području

Proizvodnja proizvoda „Bulagna de l’Ile de Beauté”, uključujući sve faze od soljenja do sušenja, mora se odvijati na zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Komadi i kriške proizvoda obvezno se nakon rezanja pakiraju u foliju, vakuum ili u kontroliranoj atmosferi.

3.6. Posebna pravila za označivanje proizvoda na koji se odnosi registrirani naziv

–

4. Sažeta definicija zemljopisnog područja

Zemljopisno područje zaštićene oznake zemljopisnog podrijetla „Bulagna de l’Ile de Beauté” obuhvaća dva departmana, odnosno Corse-du-Sud i Haute-Corse.

5. Povezanost sa zemljopisnim područjem

Povezanost zemljopisnog područja i proizvoda „Bulagna de l’Ile de Beauté” temelji se ponajprije na tradicionalnom znanju i iskustvu te posebnim obilježjima.

Sintagma „Ile de Beauté” često se upotrebljava kao naziv za Korziku, francusku administrativnu regiju i planinski otok Sredozemlja.

Na Korzici prevladava sredozemna klima, a obilježavaju je vruća i suha ljeta te blage i vlažne zime. Na Korzici uglavnom pušu dva vjetra, „a tramuntana” noću zbog kojeg su noći svježe i „u maestrale” danju zbog kojeg su dani suhi.

Pedološki i klimatski uvjeti općenito su vrlo pogodni za rast šuma. Stoga je Korzika šumovita regija na čijoj je cijeloj površini osobito dobro zastupljeno listopadno drveće, a posebno šume kestena, hrasta i bukve. Na cijeloj Korzici prosječna stopa pošumljavanja iznosi 46 %, pri čemu pošumljena površina iznosi 401 817 ha, što je znatno više od nacionalne prosječne stope (26,9 %). Hrast je najzastupljeniji od listopadnog drveća, osobito hrast crnika koji zauzima 22 % pošumljene površine otoka. Hrast plutnjak uglavnom se nalazi na središnjem i južnom dijelu otoka te zauzima otprilike 15 % šumske površine. Makija, koja prekriva površinu veću od 200 000 hektara, često predstavlja pravu šumsku populaciju koja može doseći do 5 ili 6 metara visine. Bukva, obilježje vegetacije na osojnim padinama supramediteranskog pojasa, raste iznad 1 000 m nadmorske visine. Kesten je vrsta koja se vrlo dobro prilagodila prirodnom korzičkom okolišu s obzirom na to da raste na cijelom otoku, a pojedinačna stabla rastu i na obali do 1 200 metara nadmorske visine.

Zahvaljujući izoliranosti, stanovnici Korzike razvili su znanje i iskustvo prilagođeno tim klimatskim uvjetima i šumskim resursima svojeg otoka kako bi proizvodili suhomesnate proizvode.

Naime, suha i vjetrovita klima Korzike pogodovala je razvoju suhog soljenja kao metode konzerviranja svinjskog mesa za razliku od kuhanih suhomesnatih proizvoda na sjeveru Francuske.

Proizvodnja proizvoda „Bulagna de l’Ile de Beauté” jedna je od najstarijih praksi konzerviranja svinjskog mesa na cijeloj Korzici. Spada među proizvode koji se konzumiraju u srednjoročnom razdoblju nakon klanja krmače. Stoga je suho soljenje oduvijek bio važan dio prehrane na Korzici, a stoga i njezine kulture. „Bulagna de l’Ile de Beauté” soli se suhom soli i ostaje u posudi za soljenje tijekom određenog razdoblja ovisno o težini. Tom se fazom treba upravljati radi stabiliziranja i konzerviranja proizvoda. Soljenje suhom soli počelo se prirodno primjenjivati kao metoda koja je najviše prilagođena Korzici i kao metoda konzerviranja koja omogućuje konzumaciju mesnih sirovina tijekom cijele godine uz minimalnu količinu materijala za primjenu.

Zbog visokih temperatura koje su prisutne veći dio godine, tehnika soljenja morala se usavršiti upotrebom velikih količina crnog papra (od 5 do 15 g/kg za cijele komade i od 1 do 5 g/kg za proizvode koji se režu). Crni papar, koji se izvorno upotrebljavao kao prirodno sredstvo protiv kukaca, s vremenom je postao jedno od ključnih obilježja proizvoda „Bulagna de l’Ile de Beauté”.

Za dimljenje se upotrebljavaju stabla lokalnog listopadnog drveća, za razliku od drugih proizvodnji u kojima prevladava crnogorično drveće. Najviše se upotrebljavaju ona stabla drveća koja su najbliža i najdostupnija: hrast, kesten, bukva, maginja i vrijesak. Riječ je o tradicionalnoj tehnici koja se nekoć obično primjenjivala u proizvodnji kestena, vrlo važnoj djelatnosti otočne poljoprivrede. Listopadno drveće s otoka oduvijek se upotrebljavalo za dimljenje suhomesnatih proizvoda jer raste na području cijelog otoka i jer duže gori te su njegovi ostaci izgaranja puno manji od ostataka izgaranja crnogoričnog drveća. Upravo je zbog toga dimljenje profinjeno i nema zasićenosti okusa do koje bi moglo doći upotrebom crnogoričnog drveća, odnosno, dimljenje je „blago”. Njime je ujedno moguće očuvati nasoljenost i proizvodima pružiti vanjsku zaštitu od kukaca. Dimljenje je obilježje kulture koje se osobito susreće u regijama s velikim brojem germanskog stanovništva. Stoga je ta praksa, koja se razvila na području cijelog otoka, posebnost s obzirom na to da je slabo raširena na području Sredozemlja.

Konačno, faza sušenja provodi se dotokom vanjskog zraka. Ta faza omogućuje utvrđivanje organoleptičkih svojstava proizvoda.

„Bulagna de l’Ile de Beauté” vodeći je proizvod Korzike te rezultat znanja i iskustva koji su odraz otoka, njegove kulture i običaja. Odlikuje se posebnim tehnikama proizvodnje koje se prenose s generacije na generaciju. Zbog tog znanja i iskustva poprima sljedeća obilježja:

— boju koja je obično jantarna (između smeđe i zlatne) i nije nužno ujednačena na cijelom proizvodu,

— isprva intenzivan miris dima i papra, a potom miris sušenog i zrelog mesa,

— savršen omjer soli, sušenog mesa i masnog tkiva,

— izraženu notu papra koja ostaje u ustima nakon prvog okusa i zbog koje je taj pojačan okus postojan,

— postojani okus dima koji ostaje u ustima, ali ne prikriva cjelokupni okus.

S obzirom na klimu i prirodne resurse otoka razvijeno je posebno znanje i iskustvo u pogledu proizvodnje proizvoda „Bulagna de l’Ile de Beauté”: soljenje suhom soli, upotreba velikih količina crnog papra, dimljenje drvetom lokalnog listopadnog drveća te sušenje dovodom vanjskog zraka metode su koje su posebno prilagođene suhoj i vjetrovitoj klimi, otočnom položaju i šumskom pokrovu otoka.

Primjenom tehnike soljenja suhom soli dobiva se proizvod uravnoteženog slanog okusa koji se dobro konzervira.

Upotreba velikih količina crnog papra daje proizvodu izraženu notu papra, što je obilježje proizvoda „Bulagna de l’Ile de Beauté”.

Dimljenje drvetom lokalnog listopadnog drveća (kesten, hrast, bukva...) pruža vrlo složenu aromatsku paletu (dug i postojan okus dima), što je također vrlo važno posebno obilježje proizvoda „Bulagna de l’Ile de Beauté”. Ono proizvodu ujedno daje intenzivan miris dima i obično jantarnu boju.

Sušenjem dovodom vanjskog zraka u unutrašnjost sušionice omogućuju se stabiliziranje i konzerviranje proizvoda i pridonosi razvoju organoleptičkih svojstava proizvoda (savršen omjer soli, sušenog mesa i masnog tkiva).

Izoliranost je pogodovala prijenosu tog znanja i iskustva s generacije na generaciju te je omogućila očuvanje svojstava proizvoda „Bulagna de l’Ile de Beauté”.

Upućivanje na objavu specifikacije

(članak 6. stavak 1. drugi podstavak ove Uredbe)

https://extranet.inao.gouv.fr/fichier/CDC-BulagnaIdB-RepCOM2.pdf

(1) SL L 343, 14.12.2012., str. 1.